
O Volapukaflens valopo! 

Fino florup peledesirol ekomon su lafatalaglop noludik e blinon obes 
floris e dinis votik gudik. Volapukanef labon kadamani nulik, sevabo 
eli ,Danny Zhang’: Tsyinanan yunik, kel enu efimekom vodabuki 
gretik Volapukik-tsyinik, e kel liegukom literati obsik dub poedots 
skiliko peprodols 

Kadaman junuik: .Sergio Meira’ de Brasilan pecalom ad stima- 
kadaman demu meritabs oka gonu Volapuk. Bu yels anik etradutom 
ed elautom mu skiliko vodemis modik, kels epubons in yelods bui- 
kum gaseda obsik. Ats no plu binons fasiliko tuvoviks, klu vodems fa 
sol: .Meira’ popubons d5nu, dat no oglomadikonsds. 

I kadamans votik zilons tefu pro literat Volapukik. E .Shido Moro- 
zof ed ,lgor Wasilewski’ frediikoms obis dub vobods jonik, kels dilo 
ya epubons in Volapukagrup po .Facebook’, ko kanoy tuvon materis 
modik tefu puk obsik. Komandob vemo, das Volapukans ..visitonsos" 
resodapadis at: https://www.facebook.com/qroups/volapukalised/ . 

Bu yels tio 130 datuval: .Johann Martin Schleyer’ akoedom pro- 
d5n koni pegoldol u binu bronsot u kuprin ko niipenad jonik: ..Mekob- 
la labik kemenis valik!" Kadaman: .Danny Zhang’ etuvom, das kon 
somik paselolofon in beviiresod, ed ekanob remon oni me suam 

pelasukol. Do atos onuno- 
dobs in gased mayula. 



Vipobs Volapukanes 
valik priluli jonik 

GODAVAN PO DEADAM 

Tiad rigik: ,Un teologo en la muerte’ fa hiel Jorge Luis Borges, 
ini Volapuk petradutol fa stimakadaman , Sergio Meira'. 

Balidnaedo penotukol in el Vog Volapuka, febul ela 2007 

Sulans ekonons obe, das, ven adeadom hiel „Melanchton”, pagi- 
von ome in vol votik dom luspetiko sumik ute, keli idalabom su tal. 
(Otos jenon ti valikanes, kels anu ekomons ini laidup, e seku atos 
kredons, das nu edeadons). 

Yegs domik abinons ebo ots: tab, bur ko ragivs, e maps e 
buks. Un timul, ku el „Melanchton” igalikom in dom at, afovom 
nemediko vobis literatik oka asva no abinom fun, ed apenom du 
dels omik tefu gidikam me tied. Sokol kosomoti okik, no asagom 
igo vodi bal do gudal. 

Sulans asienons moadami at ed asedons posodis ad dasakon 
omi. El „Melanchton” asagom omes: „Ejonulob nendoto, das Ian 
no neodon gudali: ad lukomon lu sul saidon tied.” Dinis at asagom 
ones rogiko e no sevolo, das ya ideadom, e das plad omik no 
abinon sul. Ven sulans ililons spikadi at, aklemons omi. 

Pos vigs nemodik, mobs aprimons ad spakikon pianiko, e fino 
avedons nelogadiks, plaamu bradastul, tab, blogs papurik e ni- 
giar. Zuo, vols cema nu alabons zemastenis e glun mioti yelovik. 
Klots omik ya abinons vemo grobikums. Efovom, too, vobi okik, 
ed alaidalom po noam gudala, e seku atos, apladons omi ini bur 
distalik, ko abinons godavans votik as om. 

Us ablibom du dels omik, pefarmukol me lok, ed aprimom ad 
doton tefu ceds okik, ed adalons ome ad gegolon. Klots omik 
abinons kuir grobik, ab isuadom oki, das klots rigik abinons foma- 
lod, ed ableibom lelobon fiedi, e nofon gudali. 

Un poszedel semik asenom koldi. Agolom da dom ed 
afumukom, das cems votik no plu asumons ad cems doma omik 
su tal. Bal onas abinon fulu stums nesevadik; cem votik so 
ismalikon, das no akanoy komon ini on; votik no ivotikon, ab dese 
fenats ona alogoy dasarti sabik gretik. Cem podik abinon fulu 
posods, kels aleplekons omi e donuamo asagons, das godavan 
nonik adabinon so sagatik as om. 

Leplekam at apliton omi; ye anans posodas at no alabons 
logodi, e votikans ajinons deadiks; fino anautom oki ed abadi- 
niludom bosi. Tano esludom ad penon lelobi gudala, ab blogs 
pepenol adelo ajinons odelo peradols. Atos ijenon, bi ajafom onis 
nekredolo. 

Pavisitom suvo fa deadans nulik, ab ajemom demu stad omik 
so miserabik. Ad suadukon onis, das abinom po sul, abaladukom 
ko magivan bal se cem podik ad cuton visitanis me sumadots 
freda e jona niniks. Sosus visitans imogolons, agepubons pof e 
miot, e semikna bosilo buo. 

Nuns latik demu el .Melanchton’ nunons, das magivan e balan 
posodas nen logod imosumons omi ini dasart, e nu binon as 
dunan diabas. ■ 


BUL BINU CUD 

Popamar Rusanik 

ini Volapuk petradutol fa vicifal: 'Daniil Morozof' 

Noet. Buo soldats in Rusan adunadoms du yels teldeglul. 
Modikunans abaldikoms timu dunad. Seku atos soldat 
baldik abinom magalaposod benosevadik maras Rusanik. 

Soldat baldik agolom lomio ad livod. Boso afenikom po 
vegam, adesirom ad fidon. Agolom ju siem vilaga, ed 
anokom ta domayan boadadoma balid: 

"Letolsos tavani ad takadon!" 

Jibaldan esafarmukof yani. 

"Nukomolos, o dunadan!" 

"Ba labol-li, o jilotidanil! bosi ad fidon?" 

Jibaldan alabof zibis valasotik bundano, ab akondotof asa 
lavaran, plas anuludof soldati, e jino abitof as jipofan. 

"Ha! o gudikan! igo ob it adelo afidob nosi. Labob nosi!" 
"Gudo! If nos dabinon, so binosos!" soldat asagom. 

Tu timul ot akupom cudi dis takadabam. 

"If bos votik no dabinon, tan mogos ad kukon buli igo 
binu cud." 

Jilotidan alopiojedof bluvikolo namis oka: 

"Lio mogos-li ad kukon buli binu cud?" 

"Ojonulob, on mod kelik — givolod cafi!" 

Jibaldan ablinof cafi, soldat alavulom cudi, adopladom oni 
ini caf, anugifom usio vati e pladon cafi sus flam. 

Jibaldan lululogof soldati so kupalo, das no kanof lulogon 
votaflanio. 

Soldat asesumom spuni, amufilom kukoti. Ebugutom. 

"E lio-li?" jibaldan asakof. 

"Suno bill pumokon", soldat agespikom, "e binos te 
pidabik, das ad salon oni nos dabinon." 

"Ga labob sali, saloldd!" 

Soldat asalom zibi, donu abugutom. 

"Bul kion! Uf nog namet grata poluukonov-la one..." 

Jibaldan ajutedof valaflanio, ed alublinof seimdpao sakili 
labu grot. 

"Sumolod e gebolod luukotis zuik, asa rezap budulon!" 

Aluukom kukote groti. Ableibom kukon lunupo, amufilom, 
ebugutom. Jibaldan lululogof soldati so kupalo, das no kanof 
lulogon votaflanio. 

"0! Bul kion!" soldat elakom lipis okik. "Of uluukoydv one 
bosi bora, tan zib kio benosmekik pomdkonov!" 

Iklulados, das jibaldan alabof i bori. 

Aborons bul I. 

"Bend! o jibaldan! tano bebotolod bodi e gleipolod spuni!, 
bi oprimobs ad fidon bull." 

"Vo no atikodob, das mogos ad kukon buli so gudiki binu 
cud!" jibaldan stunof. 

Afidons telo buli. Jibaldan asakof: 

"0 dunadan! Kiupo ufo ofidobs-li cudi?" 

"Suemolod! das no nog emudikon," soldat agespikom, 
"seimopo su veg ofidunob kuki ona ed ojanedob me on." 

Sunado aklanedom cudi ini bakasakad, aleditom de 
jilotidan ed alukbmom lu vilag votik. 

So soldat eplopom noe ad fidon buli, abi ad moblinon 
cudi! ■ 


Tuvedots vodakrodarata su pad: 32 

Horitatiko: 1. boid, 3. siiil, 5. Taivean, 7. diad, 9. noid, 11. mon, 12. drum, 13. kog. 
Penditiko: 1. biet, 2. darvid, 3. skradan, 4. liink, 6. minud, 8. fonig 10. dim, 11. mak. 

Dalebud: 5 de 2017 mazul 13 

Sol: ,Zhang Yutong’ ii ,Danny Zhang’, pemotol un 1999 in zif: ,Xi'an’, 
Vesuda-Tsyinan e nu lodol e studol in lecif: ,Beijing’, pekomandom ed 
estetom oki vilofiki ad lovesumon cali kadamana soga bevunetik Volapuka 
pla hiel ,Sergio Meira’, kelan egebidukom cali omik. 

• ,Danny Zhang’ sevom dibatiko gramati, vodastoki e jenotemi Vola¬ 
puka. 

• Puki obsik gebolo enotukom yegedis e poedotis modikis in gased: 
„Vog Volapuka”. 

• Binom Volapukan jafedik, kel nomadiko liegukom kulivi puka obsik in 
sogadaresods: .Facebook’ e .Yahoo Groups’. 

• Afunom Volapukaklubi Tsyinanik: ..Maralan”, kel anu labon limanis zao 
degkilis, kelanes tidom Volapuki. 

• Jafom me laut vodabuka Volapukik-tsyinik ko plans gramatik ad 
propagidon puki obsik in Tsyinan. 

Demu kods at sol: ,Danny Zhang’ pacalom baiodu kadamans valik ad 

kadAman soga bevunetik volapuka. 


Dalebud: 6 de 2017 mazul 13 

Sol: .Sergio Meira’, pemotol un dekul yela: 1968 in .Recife’, Brasilan, 
picalodol ad liman kadama Volapuka bu yels deg un 2007, egebidukom cali 
at demu bligs votik calik. 

Volapukamuf debon ome dani vemik kodu duinods oma gonii puk obsik, 
bevu votiks: 

• laut vodemas rigik e tradutods konotas fa els ,Jorge Luis Borges’, 
.Rubern Braga’ e ,Franz Kafka’, kels panotukons in gased obsik: 

„Vog Volapuka”, 

• lemek fonatadilada Volapukik in .Wikipedia’ nemu Vukifonat, 

• digitukam vodemas modikun se „Volapukagased pro Nedana- 
pukans” e notukam onas in .Wikisource', 

• laut vodemas mu modikas in .Wikipedia' Volapukik nemu .Vukiped’. 

Demu meritabs at kadam e cifal soga bevunetik Volapuka lecedons osi 
potiki ad gevon ome stimatituli. 

Kludo me atos sol: .Sergio Meira’ pacalom ad 

stimakadAman SOGA BEVUNETIK VOLAPUKA. 


Bad Godesberg, 2017 mazul 13 
Cifal Volapukanefa 

Kadaman nulik: ,Zhang Yutong' 

Glidis valikanes! 

Panemob ,Zhang Yutong' Tsyinanapuko, ab i labob nemi latinik: 
,Danny' u ,Daniel'. Pamotob in zif Vesuda-Tsyinanik: ,Xi'an' un yel: 
1999, e baldotu bal afealotadob ko pals obik lu metropeol: Bei¬ 
jing', ko estudob junu. 

Spikob pato pukis IuI: tsyini, Linglanapuki, Yapanapuki, Volapuki, 
ed eli ,Esperanto'. Pla ats id elarnob lestiyi, latini, Spanyanapuki, 
bosilo Deutanapuki, ed eli ,Ainu' in Yapan. 

Asevadikob ko yufapuks tu yel 
balid in lopajul, ku astudob in La- 
merikan du mul bal. Tano atuvob 
in bukemop tidabuki pipubol un yel 
za 1950 tefu el ,Esperanto', e suno 
akupob, das valikos pilautol in tida- 
buk ot: dial puka semik puspikola 
fa mens valik, puka neudikun e 
fasilikuna < baiadon ko vip oba so 
vemo, das vilofo aprimob ad larnon 
puki at. Posa afagob ad spikon eli 
,Esperanto' atuvob dabini Volapuka 
in el ,Wikipedia'. Sis sevad mu pri- 
mikun asuemob, das atos obinon 
puk, keli ai isukob — puk jonikun at, a cedu ob, nendofikun. 

Primo avilob larnon Volapuki rigik, sevabo uti pispikol un tum- 
yel 19id. Areidob tidabuki pilautol fa ,C. E. Sprague', ab fino 
astopedob, ed aprimob ad larnon Volapuki di ,de Jong' demu def 
dokumas e votukams modik Volapuka rigik. Tidabuks fa ,Ralph 
Midgley' anugeidons obi ini Volapuk, e yufu gespiks Cifala e flenas 
votik Volapuka in grup di ,Facebook' e me spodam leaktronik fino 
akanob bemaston jafodi silananajonik at. 

Poso aprimob ad spodon ko flens valik Volapuka ad gudukumon 
skili obik. In yels latik efunob Volapukaklubi: Maralan, kel anu 
binadon zao me limans degkil. Ones etidob gramati Volapuka 
suvo. Etradutob konotis e poedotis anik ini Volapuk — id bali 
pepenol rigiko. Lautob anu vodabuki Volapukik-tsyinik ninadu 
vods ya 26.000 kobu plan brefik gramata ad propagidon puki 
obsik lejonik in Tsyinan. Valikosi onas gonu Vp. edunob dub vip 
donulifukama onik — ba fe no donu orivon-la glori onik, ab ai 
dakiponos nitedalanis anik, kels ovipons ebo oti! 

Volapuk ai floronod! 

Glof pianik 

fa ,Altan' 

Do kanit sokol kadaman: , Danny Zhang’ planom: „Etradutob lidi: 
,Daily Growing' fa musigalef: ,Altan' ini Vp. Esteifulob ad dakipon 
oni as poedot sumik (sevabo in fom: ,ABBC'), ab atos no lonofon 


vemo in kanit it. Eko!“ 

Bims geilikons; bleds grunikons. 
Modikna elogob lofabi obik. 
Modikna elogob omi soelik. 

Fe binom yunik, ab oglofom. 

O fat! o fat! ga sio epolol! 
das obi hipule tuyunik ematukol. 
Binob teldegfol ye om teiko degfol. 
Fe binom yunik, ab oglofom. 

O daut! o daut! ga no epolob! 

Oli sone lorda cadik ematukob. 
Oblebom sa ol ven ya udeadob. 

Fe binom yunik, ab oglofom. 

O fat! o fat! if cedol osi gidofiki, 
oyelo lofabi ini niver olesedob. 

Me zonad blovik kapi oma otanob, 
dat jipuls osevofs, das matom. 


Un del alogob de kased fata, 
elukob hipulis pledol glopadi. 

Elogob bevu val, lofabi -flori. 

Fe binom yunik, ab oglofom. 

Ed un golagod ko lulit dela at 
bevu pors ad pledon aronons. 

E neai osagof uti, keli idunons, 
ab neplu edodof glofi omik. 

Baldotu degfol ya imatikom. 

Baldotu deglul ivedom fat sona obik. 
Baldotu degmal igrunikon sepul omik. 
Deadam efinukon glofi omik. 

Oremob pro om lainedi ad klotem. 

Ko stek alik, as rein drens osturons. 

Ko stek alik, as flumed drens oflumons. 
Fat krualik efinukon glofi omik. 


Kanols lilon lidi rigik - so joniki a glumuliki - po: 
https://www. youtube. com/watch?v=xCfQnaKZqVk 


,Limerick* Volapiikik 

fa stimakadamal: Ralph Midgley, 1997 



Kanitan slenik de Frikop 
Af idom giraf i in et top. 
Nesuvo mufom 
Demu bigafom 
E nu no golom plu lu lop. 

KRODAVODARAT 

fa kadaman: ,lgor Wasilewski’ 


HORITATIKO 

1. Dil cifik nafa, keli 
bexanoy ven viloy 
tavon nafo. 

3. Balat stabik koapa, 
kanoy logon oni te medii 
daluskop. 

5 Nisuljonik bevu 
Tsyinan kontinanik, 

Filipuans e Yapan. 

7. Sot krona, kosomo 
joniko padekol. 

9. Tonods tu modiks, tio 
kap dolon. 

11. Asvo vol, ab plodii 
dom. 

12. Tonod dumik a laidulik, 

13. Spam laodik se trakead ven laboy maladi bronas u luegas. 

PENDITIKO 

1. Bid peanabima, kel kanon pagebon as Kritidabim. 

2. Sapan slamik mukik, kel binom pofan, ye mens dalestimons omi. 

3. Men at okanon mekon klotis pro ol. 

4. Nim sovadik sumik ad kat, labii Ills tipik ko herematufs. 

6. Lafabatonat alseimik smalik, neai kanon prirnon seti. 

8. Bod miteodik pamoton se zen. 

10. Degdilbal. 

11. Mon, keli igeboy in Deutan bii niidug yuroda. 



suvo pasuukol samo fa nasaks. 


Tuvedotis krodavodarata at tuvoy su pad: 28. 



